KIRJALLINEN KYSYMYS E-3386/00 esittäjä(t): Reinhold Messner (Verts/ALE) komissiolle. Astin ja Cuneon välisen moottoritieyhteyden ympäristövaikutukset.



Virallinen lehti nro 151 E , 22/05/2001 s. 0155 - 0156



KIRJALLINEN KYSYMYS E-3386/00 esittäjä(t): Reinhold Messner (Verts/ALE) komissiolle (3. marraskuuta 2000) Aihe: Astin ja Cuneon välisen moottoritieyhteyden ympäristövaikutukset Komissiolle on esitetty kaksi kysymystä Astin ja Cuneon välisestä moottoritieyhteydestä (P-1378/00(1) ja E-2356/00(2)). Viimeiseen kysymykseen (E-2356/00) 14.9.2000 antamassaan vastauksessa komissio ei kuitenkaan pyynnöstä huolimatta käsitellyt kiisteltyyn ympäristövaikutusten arviointiin liittyviä näkökohtia. Voisiko komissio näin ollen ilmoittaa uudelleen kantansa tähän asiaan? Astin ja Cuneon välisen moottoritien suunnitelman muuttamista ei voida pitää riittävänä vastauksena alkuperäiseen suunnitelmaan ympäristövaikutusten arviointimenettelyn aikana kohdistettuun kritiikkiin, kuten komissio oletti ensimmäiseen kysymykseen P-1378/00 antamassaan vastauksessa. Toisessa suunnitelmassa reittiä ei ole olennaisesti muutettu. Ainoastaan kahden kilometrin pituista osuutta n. 77 kilometrin pituisesta reitistä on tarkistettu. Reitti seurailee edelleenkin pitkälti usein äkkinäisestikin tulvivan Stura-joen uomaa. Ministerineuvosto hyväksyi suunnitelman syyskuussa 1994 ilman asianmukaisia perusteluja (yleisten töiden ministeriön oletettuja teknisiä huomioita ei itse asiassa koskaan julkaistu) ja ympäristöministeriön sihteeristön erään virkamiehen virheellisen teknisen lausunnon perusteella, joka ei käynyt yksiin ympäristövaikutusten arvioinnista vastuussa olleen ministeritoimikunnan kesäkuussa 1994 antaman kielteisen väliaikaisen lausunnon kanssa. Italian tilintarkastustuomioistuin on käynnistänyt viimeksi mainittua tapausta koskevat tutkimukset. Italian hallituksen odotetaan antavan marraskuun alussa lausunnon, joka koskee pyyntöä töiden lykkäämisestä, jonka ympäristöjärjestöt esittivät 2.12.1995 tekemänsä valituksen yhteydessä ja jonka Lazion alueen hallintotuomioistuin(3) torjui. Reitin kiistanalaisimmalla osuudella (Massiminin ja Cuneon välillä) on äskettäin alettu tehdä töitä entistä nopeampaan tahtiin. Voisiko komissio esittää kantansa ympäristövaikutusten arviointiin? Mihin toimiin komissio aikoo ryhtyä, jotta ministerineuvoston päätöstä sallia moottoritieyhteyden rakentaminen ympäristövaikutusten arvioinnin kielteisistä tuloksista huolimatta tutkittaisiin uudelleen? (1) EYVL C 374 E, 28.12.2000, s. 218. (2) EYVL C 81 E, 13.3.2001, s. 190. (3) On otettava huomioon, että hallintotuomioistuin ei ole vielä ilmaissut kantaansa siihen, onko itse valitus aiheellinen. Margot Wallströmin komission puolesta antama vastaus (4. joulukuuta 2000) Vaikka ympäristövaikutusten arvioinnissa kielteisen lausunnon saaneelle hankkeelle myönnetään rakennuslupa, ei kysymyksessä välttämättä ole ympäristövaikutusten arviointia koskevan direktiivin säännösten rikkominen (tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettu neuvoston direktiivi 85/337/ETY(1), sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY(2)). Komission tehtävänä on EY:n perustamissopimuksessa sille määrätyn toimivallan mukaisesti varmistaa, että yhteisön lainsäädäntöä noudatetaan. EY:n perustamissopimuksen valvojana komissio ei epäröi toteuttaa toimenpiteitä EY:n perustamissopimuksen 226 artiklassa (entisessä 169 artiklassa) määrätty rikkomisesta johtuva menettely mukaan luettuna sen varmistamiseksi, että yhteisön lainsäädäntöä noudatetaan. Komissio ei ole tietoinen parlamentin jäsenen mainitsemasta tapauksesta. Se aikoo toteuttaa toimenpiteet yksityiskohtaisten tietojen saamiseksi asiasta ja varmistaa, että asiassa noudatetaan yhteisön lainsäädäntöä. (1) EYVL L 175, 5.7.1985. (2) EYVL L 73, 14.3.1997.